Forslag til Europa-Parlamentet og Rådets forordning (EF) om ændring af forordning (EØF) nr. 1601/91 om almindelige regler for definition, betegnelse og præsentation af aromatiserede vine, aromatiserede vinbaserede drikkevarer og aromatiserede cocktails af vinprodukter (96/C 28/07) KOM(95) 570 endelig udg. - 95/0287(COD)

(Forelagt af Kommissionen den 27. november 1995)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43 og 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i artikel 189 B i traktaten, og

ud fra følgende betragtninger:

For at tage hensyn til traditioner i visse medlemsstater må det tillades, at aromatiseret vin også kan fremstilles ved anvendelse af frisk druemost, hvis gæring er standset ved tilsætning af neutral vinalkohol; definitionen af aromatiserede vine bør således ændres;

det er vanskeligt at kontrollere, om bestemmelserne om mindsteindholdet af vin i aromatiseret vin overholdes, når det gælder vin tilsat alkohol, som kommer fra forskellige produktionsområder; denne bestemmelse må derfor ændres;

definitionen af Glühwein bør tage hensyn til visse nye elementer i sektoren; vandtilsætning bør udtrykkeligt forbydes, og samtidig bør det være muligt at søde med andre produkter end sukker;

artikel 5, der vedrører behandlingen af de produkter, som er omhandlet i Rådets forordning (EØF) nr. 1601/91 (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3378/94 (2), må affattes klarere, især hvor der mangler EF-regler på området -

UDSTEDT FØLGENDE FORORDNING:

Artikel 1

I forordning (EØF) nr. 1601/91 foretages følgende ændringer:

1) Artikel 2, stk. 1, litra a), ændres således:

i) Første led affattes således:

»fremstillet af

- vin som defineret i punkt 12-18 i bilag I til forordning (EØF) nr. 822/87 (*), senest ændret ved forordning (EF) nr. 1544/95 (**), med undtagelse af retsina-bordvin, herunder kvalitetsvin produceret i bestemte regioner som defineret i artikel 1, stk. 2, i forordning (EØF) nr. 823/87 (***), senest ændret ved forordning (EØF) nr. 3896/91 (****), eventuelt tilsat druemost og/eller druemost i gæring, og/eller

- druemost, hvis gæring er standset ved tilsætning af vinalkohol som defineret i punkt 5, bilag I, til forordning (EØF) nr. 822/87.

(*) EFT nr. L 84 af 27. 3. 1987, s. 1.

(**) EFT nr. L 148 af 30. 6. 1995, s. 31.

(***) EFT nr. L 84 af 27. 3. 1987, s. 59.

(****) EFT nr. L 368 af 31. 12. 1991, s. 3.«

ii) Næstsidste afsnit affattes således:

»den vin og/eller most, der anvendes til en aromatiseret vin, skal, som den var inden eventuel tilsætning af ikke-vinstokprodukter, udgøre mindst 75 % af færdigvaren. Det naturlige alkoholindhold udtrykt i volumen for de anvendte produkter er med forbehold af artikel 5 det i artikel 18, stk. 1, i forordning (EØF) nr. 822/87 nævnte.«

2) Artikel 2, stk. 3, litra f), Glühwein, første punktum, affattes således:

»Aromatiseret drikkevare fremstillet udelukkende af rød- eller hvidvin, uden vandtilsætning, og som fortrinsvis er aromatiseret med kanel og/eller nelliker; drikkevaren kan sødes i henhold til bestemmelserne i artikel 3, litra a).«

3) Artikel 5 affattes således:

»Artikel 5

1. De ønologiske fremgangsmåder og behandlingsmetoder, der er fastsat i henhold til forordning (EØF) nr. 822/87, gælder for vin og most, der indgår i de produkter, der er omhandlet i artikel 1.

2. Det kan efter fremgangsmåden i artikel 14 fastsættes, hvilke behandlingsmetoder der er tilladt for mellemprodukter og råvarer, som ikke er vinstokprodukter, og som er nødvendige ved fremstillingen af de færdige produkter, der er omhandlet i denne forordning. Medlemsstaterne kan anvende særlige regler herom på betingelse af, at sådanne regler er i overensstemmelse med EF-retten.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 149 af 14. 6. 1991, s. 1.

(2) EFT nr. L 366 af 31. 12. 1994, s. 1.